15.pielikums

Ministru kabineta

2013.gada \_\_\_\_\_\_\_\_\_\_\_\_\_\_\_

noteikumiem Nr.\_\_\_\_\_

**Vizuālā māksla.**

**Mācību priekšmeta standarts 1.-9.klasei**

**I. Mācību priekšmeta mērķis un uzdevumi**

1. Mācību priekšmeta "Vizuālā māksla" mērķis ir sekmēt izglītojamā emocionālo un intelektuālo attīstību, pilnveidot un attīstīt viņa radošās spējas, interesi par mākslu un radīt priekšnoteikumus tam, lai skolēns savu mākslinieciskās un radošās darbības pieredzi spētu daudzveidīgi izmantot.

2. Mācību priekšmeta "Vizuālā māksla" uzdevums ir radīt izglītojamam iespēju:

2.1. apgūt mākslas terminus, jēdzienus un izteiksmes līdzekļus, iepazīt mākslas veidus, žanrus, tehnikas, ar mākslu saistītas nozares;

2.2. izkopt prasmi īstenot savas idejas un ieceres ar vizuālās mākslas līdzekļiem, analizēt un interpretēt savas radošās ieceres un mākslas darbus;

2.3. iegūt pieredzi saskatīt vizuālās vērtības dabā un kultūrvidē, saprast savu līdzatbildību to saudzēšanā un veidošanā.

**II. Mācību priekšmeta obligātais saturs**

 3. Mākslas valoda:

 3.1. mākslas termini, jēdzieni un izteiksmes līdzekļi;

 3.2. vizuālās mākslas daudzveidība - mākslas veidi, žanri un nozares;

 3.3. zināšanas par mākslas darba tapšanas procesu, dažādām tehnikām, ar vizuālo mākslu saistītām profesijām.

 4. Mākslas uztvere un radošā darbība:

 4.1. mākslas darba uztvere - raksturošana, analīze un interpretācija;

 4.2. daudzveidīgu materiālu un tehniku iepazīšana;

 4.3. eksperimenti, atklājot jaunus tehniskus paņēmienus un izteiksmes līdzekļu salikumus;

 4.4. ideju īstenošana plaknē, telpā un laikā.

 5. Māksla - kultūras sastāvdaļa:

 5.1. vizuālās vērtības dabā un kultūrvidē;

 5.2. mākslas vērtību apguve, iepazīstot nozīmīgus Latvijas un pasaules mākslas piemērus, māksliniekus un mākslas darbu krātuves;

 5.3. savas vērtības mākslā.

**III. Pamatprasības mācību priekšmeta apguvei, beidzot 3.klasi**

 6. Mākslas valoda. Izglītojamais:

 6.1. zina un mākslas darbos saskata vizuālos izteiksmes līdzekļus - līnijas, krāsas, siluetus, formas, faktūras, ritmu;

 6.2. zina, ka vizuālos izteiksmes līdzekļus var izmantot emocionālu stāvokļu attēlošanai;

 6.3. ir iepazinis kompozīciju kā dažādu vizuālu izteiksmes līdzekļu sakārtojumu;

 6.4. ir iepazinis raksturīgākos mākslas veidus, žanrus un tehnikas;

 6.5. ir iepazinis latviskās zīmes un simbolus;

 6.6. ir iepazinis nozīmīgus sižetus dažādu laikmetu mākslā;

 6.7. zina ar mākslu saistītas profesijas.

 7. Mākslas uztvere un radošā darbība. Izglītojamais:

 7.1. dabā un apkārtējā vidē saskata idejas radošiem darbiem;

 7.2. izmanto dažādas vizuālās mākslas tehnikas, daudzveidīgus materiālus un to īpašības;

 7.3. izvēlas piemērotākos materiālus vai tehnikas no skolotāja piedāvātā klāsta;

 7.4. eksperimentē un atklāj jaunus tehniskus paņēmienus;

 7.5. izmanto plaknes un telpas iespējas, strādājot individuāli un grupā;

 7.6. prot pastāstīt par sava radošā darba ieceri un procesu;

 7.7. prot plānot idejas īstenošanai paredzēto laiku mācību stundas ietvaros;

 7.8. prot pastāstīt par mākslas darba saturu un izteiksmes līdzekļiem;

 7.9. prot atrast un saprot informāciju, kas pievienota mākslas darbam.

 8. Māksla - kultūras sastāvdaļa. Izglītojamais:

 8.1. saskata skaisto un neparasto dabā un kultūrvidē, ir saudzīga attieksme pret to;

 8.2. ir iepazinis mākslas darbu kā emocionāla pārdzīvojuma radītāju un kultūras vērtību;

 8.3. salīdzina viena un tā paša sižeta atspoguļojumu dažādos mākslas veidos;

 8.4. ir iepazinis atsevišķu mākslas darbu oriģinālus;

 8.5. ir iepazinis dažādu zemju un tautu mākslas darbu piemērus;

 8.6. prot vērtēt darbu emocionāli, iesaistās mākslas darba vērtēšanas procesā;

 8.7. ir iepazinis mākslas muzejus un izstādes, kā arī tuvākās apkārtnes kultūrvēsturiskās vietas;

 8.8. prot izvēlēties sev tuvu mākslas darbu un komentēt savu izvēli.

 9. Izglītojamā attieksmes raksturo 7.6., 7.,8., 8.1. un 8.6.apakšpunktā minētās prasības.

**IV. Pamatprasības mācību priekšmeta apguvei, beidzot 6.klasi**

 10. Mākslas valoda. Izglītojamais:

 10.1. zina un mākslas darbos salīdzina izteiksmes līdzekļus - līnijas, krāsas, siluetus, formas, faktūras, ritmu, kontrastu, kompozīciju;

 10.2. zina, kā vizuālos izteiksmes līdzekļus var mērķtiecīgi izmantot raksturīgā izcelšanai;

 10.3. izprot kompozīciju kā vizuālo izteiksmes līdzekļu organizētu sakārtojumu;

 10.4. zina dažādus mākslas veidus, žanrus un tehnikas;

 10.5. ir iepazinis zīmes un simbolus kā kultūrvidē balstītas vērtības;

 10.6. prot salīdzināt vizuālās pazīmes noteikta stila ietvaros;

 10.7. zina daudzveidīgas ar mākslu saistītas profesijas; ir iepazinis mākslas darba tapšanas procesu.

 11. Mākslas uztvere un radošā darbība. Izglītojamais:

 11.1. prot dabā un apkārtējā vidē saskatīt daudzveidīgas idejas radošajiem darbiem;

 11.2. prot izmantot dažādas vizuālās mākslas tehnikas, daudzveidīgu un arvien jaunu materiālu klāstu;

 11.3. prot izvēlēties nepieciešamos materiālus savas idejas izteikšanai; prot tos racionāli izmantot;

 11.4. novērojumos un eksperimentos atklāj daudzveidīgus izteiksmes līdzekļu salikumus un izmanto tos radošajos darbos;

 11.5. izmanto plaknes un telpas iespējas, īsteno procesuālas radošas idejas individuāli un grupā;

 11.6. prot izteikt un pamatot sava darba ideju;

 11.7. prot plānot idejas īstenošanai paredzēto laiku ilgtermiņa darbos, aprēķināt tiem nepieciešamos resursus;

 11.8. prot analizēt mākslas darbus, veidot stāstījumu un aprakstīt mākslas darba saturu, izteiksmes līdzekļus;

 11.9. prot atrast nepieciešamo informāciju par vizuālo mākslu dažādos informācijas avotos.

 12. Māksla kā kultūras sastāvdaļa. Izglītojamais:

 12.1. saskata skaisto un neparasto dabā, kultūrvidē, prot saudzīgi izturēties pret to;

 12.2. ir iepazinis mākslas darbus dažādos aspektos - kā emocionāla pārdzīvojuma radītāju, kultūras vērtību, laikmeta liecību;

 12.3. saprot, kā atšķiras vienas un tās pašas tēmas atspoguļojums dažādos mākslas veidos;

 12.4. ir iepazinis mākslas darbu kolekciju; apzinās to kā vērtību;

 12.5. ir iepazinis Latvijas un dažādu zemju un tautu mākslu;

 12.6. prot uzklausīt citu uzskatus par mākslas darbu;

 12.7. ir iepazinis mākslas muzejus un izstāžu zāles, kultūrvēsturiskas vietas tuvākajā apkārtnē pilsētā un valstī;

 12.8. prot izvēlēties sev tuvu mākslas darbu un paskaidrot savu izvēli, vērtējot pēc dažādiem kritērijiem.

 13. Izglītojamā attieksmes raksturo šī pielikuma 11.6., 11.8., 12.1., 12.4. un 12.6.apakšpunktā minētās prasības.

**V. Pamatprasības mācību priekšmeta apguvei, beidzot 9.klasi**

 14. Mākslas valoda. Izglītojamais:

 14.1. zina un mākslas darbos raksturo izteiksmes līdzekļus - apgaismojumu, savstarpējās proporcijas, telpiskumu, krāsu un tonālās attiecības;

 14.2. saprot, kā var attēlot idejas dažādos vizuālās mākslas veidos;

 14.3. zina atšķirīgus kompozīcijas principus;

 14.4. prot raksturot mākslas daudzveidību - veidus, žanrus un tehnikas;

 14.5. zina daudzveidīgas dabā un kultūrvidē balstītas vizuālas zīmes un simbolus;

 14.6. izprot mākslas stila jēdzienu un saturu;

 14.7. zina daudzveidīgas mākslas nozares, prot tās raksturot.

 15. Mākslas uztvere un radošā darbība. Izglītojamais:

 15.1. prot izvēlēties idejas saviem radošajiem darbiem dabā, kultūrvidē un sabiedrības procesos;

 15.2. prot izmantot dažādas vizuālās mākslas tehnikas un materiālus, saskaņot savu ideju ar izvēlētās tehnikas un materiāla specifiskajām īpašībām;

 15.3. prot mērķtiecīgi izvēlēties nepieciešamo savas idejas izteikšanai;

spēj patstāvīgi izlemt, kā rīkoties un attīstīt savu ideju;

 15.4. eksperimentos atklāj izteiksmes līdzekļu izmantošanas un kompozīcijas veidošanas iespējas;

 15.5. prot radoši izmantot plaknes, telpas un laika iespējas radošu ideju īstenošanai individuāli un grupā;

 15.6. prot pamatot sava darba ideju un raksturot radošā darba ieceres īstenošanas procesu un rezultātu;

 15.7. prot plānot vairākpakāpju uzdevumus un ilgtermiņa projektus, aprēķināt tiem nepieciešamos resursus;

 15.8. prot analizēt un interpretēt mākslas darbus, izteikt savu viedokli par mākslas darba saturu, uzrakstīt to pārsprieduma (esejas) formā;

 15.9. prot atrast, izvēlēties un izmantot informāciju par vizuālo mākslu dažādos informācijas avotos.

 16. Māksla - kultūras sastāvdaļa. Izglītojamais:

 16.1. ir līdzatbildīgs par kultūras vērtību saglabāšanu; saprot harmoniskas vides lomu cilvēka dzīvē;

 16.2. prot vērtēt mākslas darbus, procesus un mākslas parādības;

 16.3. zina vizuālajai mākslai un citiem mākslas veidiem kopīgo un atšķirīgo;

 16.4. izprot mākslas darbu krātuvju nepieciešamību un apzinās valsts kultūras vērtības;

 16.5. ir iepazinis dažādu zemju un tautu mākslu un māksliniekus; ir iepazinis savas tautas mākslu kā pasaules kultūras daļu; zina nozīmīgākās Latvijas mākslas vērtības;

 16.6. prot diskutēt un toleranti uzklausīt atšķirīgus viedokļus par mākslu;

 16.7. zina nozīmīgākās mākslas darbu krātuves tuvākajā apkārtnē, Latvijā un pasaulē;

 16.8. prot raksturot vērtīgo kāda mākslinieka daiļradē, pamatot sev nozīmīgas vērtības mākslā.

 17. Izglītojamā attieksmes raksturo šī pielikuma 15.3., 15.5., 15.6.,15.8., 16.1., 16.4. un 16.6.apakšpunktā minētās prasības.

Izglītības un zinātnes ministrs R.Ķīlis

 22.03.2013

 1176

O.Arkle

67047944, olita.arkle@izm.gov.lv